**Ministru kabineta rīkojuma projekta „Par pašvaldības nekustamā īpašuma domājamo daļu pārņemšanu valsts īpašumā” sākotnējās ietekmes novērtējuma ziņojums (anotācija)**

|  |
| --- |
|  **I. Tiesību akta projekta izstrādes nepieciešamība** |
|  1. |  Pamatojums | 2016. gada 16. jūnijā apstiprinātā Valsts aizsardzības koncepcija, Publiskas personas mantas atsavināšanas likuma 42. panta otrā daļa. |
|  2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai nodrošinātu Valsts aizsardzības koncepcijā noteikto Nacionālo bruņoto spēku (turpmāk – NBS) personāla skaita pieaugumu, nepieciešams stiprināt un attīstīt tās NBS vienības, kas nodrošina militāro apmācību. NBS Instruktoru skola Cēsīs, Valmieras ielā 8, sagatavo instruktoru sastāva karavīrus un zemessargus, un tajā turpmākajos gados ne tikai pieaugs apmācāmo skaits, bet arī būs nepieciešams papildu atbalsta personāls, tajā skaitā mācībspēki – gan pastāvīgais personāls (izveidojot papildu štata vietas), gan personāls, kas uz apmācību laiku tiks piekomandēts no citām vienībām. Lai nodrošinātu šī personāla pārvietošanu un izmitināšanu Cēsīs, tur nepieciešams palielināt dzīvojamo fondu.Ņemot vērā nepieciešamību nodrošināt dzīvojamo fondu NBS Instruktoru skolas mācību spēkiem Cēsīs, Aizsardzības ministrija (turpmāk – AM) ir izvērtējusi un kā piemērotāko variantu ir noteikusi 3459/12617 domājamo daļu no nekustamā īpašuma Cēsīs, Ata Kronvalda ielā 56, kadastra numurs 4201 009 0423 (sastāv no zemes gabala 6 098 m2 platībā ar kadastra apzīmējumu 4201 009 0423 un dzīvojamās ēkas – nepabeigtas jaunbūves 2 000,1 m2 platībā ar kadastra apzīmējumu 4201 009 0407 001), pārņemšanu bez atlīdzības saskaņā ar Publiskas personas mantas atsavināšanas likuma 42. panta otro daļu. AM un Cēsu novada pašvaldība 2016. gada 19. augustā parakstīja nodomu protokolu par sadarbību dzīvojamās ēkas – nepabeigtas jaunbūves Ata Kronvalda ielā 56, Cēsīs, atjaunošanā un dalīta kopīpašuma nodibināšanā. 3459/12617 domājamās daļas no nekustamā īpašuma veidos piecus dzīvokļu īpašumus, kuri tiks izīrēti NBS personālam (divi divistabu dzīvokļi un trīs trīsistabu dzīvokļi). Nekustamais īpašums ir ierakstīts zemesgrāmatā uz Cēsu novada pašvaldības vārda. Pēc Ministru kabineta rīkojuma izdošanas 3459/12617 domājamās daļas normatīvajos aktos noteiktajā kārtībā tiks ierakstītas zemesgrāmatā uz valsts vārda AM personā. Pastāv iespējamība, ka šobrīd AM noteikto nekustamā īpašuma domājamo daļu apmērs varētu mainīties līdz ar dzīvojamo telpu grupu pārbūvi, kurā telpu grupas tiks gan apvienotas, gan sadalītas, lai izveidotu piecus dzīvokļu īpašumus 345,9 m2 platībā, kas atbilstu AM vajadzībām.Saskaņā ar Cēsu novada integrētās attīstības programmas 2013.–2019. gadam vidēja termiņa prioritāti “Dzīves telpas sakārtošana un dabas vides saglabāšana” viens no uzdevumiem ir “Veicināt dzīvojamā fonda attīstību atbilstoši iedzīvotāju vajadzībām” ar apakšuzdevumu “Veidot pašvaldības īres mājokļus”. Pašvaldība ir informējusi, ka dzīvojamā ēka tiks projektēta un izbūvēta kā zemas enerģijas patēriņa ēka ar enerģijas patēriņu apkurei robežās no 40 līdz 50 kWh/m2 gadā. Atbilstoši Cēsu novada domes sniegtajai informācijai dzīvojamās ēkas Ata Kronvalda ielā 56, Cēsīs, atjaunošanas būvdarbu kopējās izmaksas ir plānotas no ~1 800 000 līdz ~2 200 000 *euro* apmērā, attiecīgi proporcionāls AM ieguldījums atbilstoši domājamām daļām plānots no ~490 000 līdz ~600 000 *euro* apmērā. Aptuveni novērtētie dzīvojamās ēkas uzturēšanas izdevumi ir 0,73 *euro*/m2.Pēc dzīvojamās ēkas nodošanas ekspluatācijā AM sagatavos grozījumus Ministru kabineta 2013. gada 17. septembra noteikumos Nr. 826 “Valsts aizsardzības militāro objektu un iepirkumu centra publisko maksas pakalpojumu cenrādis”, nosakot AM īpašumā esošo dzīvojamās ēkas Cēsīs, Ata Kronvalda ielā 56, dienesta dzīvojamo telpu (dzīvokļu) īres maksu.Atbilstoši Deklarācijas par Māra Kučinska vadītā Ministru kabineta iecerēto darbību 92. punktam, Ekonomikas ministrija izstrādā jaunu dzīvojamo telpu īres attiecību regulējumu (šobrīd spēkā esošā likuma “Par dzīvojamo telpu īri” vietā). Atbilstoši plānotajam jaunajam normatīvajam regulējumam, veicot AM valdījumā esošo dienesta dzīvojamo telpu (dzīvokļu, kas tiks nodoti NBS personālam) īres maksas aprēķinu, tajā tiks iekļauti izdevumi par visiem ar telpu lietošanu saistītajiem pakalpojumiem, īres maksas aprēķinā neiekļaujot dzīvojamās ēkas nolietojuma (amortizācijas) izmaksas.Saskaņā ar AM un Cēsu novada domes 2016. gada 19. augustā noslēgto nodomu protokolu Cēsu novada dome kopīgi ar AM īstenos ēkas Cēsīs, Ata Kronvalda ielā 56, atjaunošanu un infrastruktūras sakārtošanu. Pēc domājamo daļu pārņemšanas valsts īpašumā AM valdījumā, AM noslēgs sadarbības līgumu ar Cēsu novada domi par dzīvojamās ēkas atjaunošanu, infrastruktūras sakārtošanu un tās turpmāku izmantošanu. AM piedalīsies iepirkuma organizēšanā un līguma slēgšanā par plānoto darbu izpildi. |
|  3. | Projekta izstrādē iesaistītās institūcijas | AM, Cēsu novada dome |
|  4. |  Cita informācija | AM ēkas atjaunošanu un infrastruktūras sakārtošanu finansēs no AM budžeta programmas 33.00.00 “Aizsardzības īpašumu pārvaldīšana” ilgtermiņa saistību pasākuma “NBS ilgtermiņa līgumi”.Izdevumus, kas saistīti ar nekustamā īpašuma pārreģistrāciju zemesgrāmatā segs Valsts aizsardzības militāro objektu un iepirkumu centrs. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | AM, Cēsu novada dome, Valsts aizsardzības militāro objektu un iepirkumu centrs |
| 2.  | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar Ministru kabineta rīkojuma projektu netiek radītas jaunas valsts institūcijas, kā arī netiek paplašinātas esošo institūciju funkcijas. |
| 3. | Cita informācija | Nav |

Anotācijas II, III, IV, V un VI sadaļa – projekts šīs jomas neskar.

Aizsardzības ministrs R. Bergmanis

Vīza: valsts sekretārs J. Garisons

26.01.2017,09:38

799

I. Buda, tālr. 67335031

Inara.Buda@mod.gov.lv